text: Op die vvijse, van een Ridder en een Meysken &c.
  Maria Moeder dinckt op my
  Want ick ben hier geuanghen
  Mijn vrienden mijn magen die laten my
  En yeghelijck gaet sijn ganghen
  Dat ick dus moet verscheyden sijn
  Dat en rout my niet so seere
  Als dat haer die edel ziele mijn
  Ghekeert heeft van onsen Heere.
  Och edel ziele bedinckt v wel
  En volcht den Gheest van binnen
  Blijft Godt ghetrou, al ist vleesch rebel
  Hy salt v helpen verwinnen.
  Die werelt, die duyuel, en dat vleesch
  En allen mijns herten thoren
  Heeft die natuere al haren eesch
  So blijft die siele verloren.
  Die God so vriendelijck heeft verlost
  Gheroepen wten sonden
  Keert v tot Godt, wat dat v cost
  Hy sal v openen sijn wonden.
  Daer ghy in moghet worden ghesont
  En rusten in grooter vreden
  O edel ziel tot alder stont
  Soeckt hier v salicheden.
  Hy en sal v niet begheuen
  Nv noch tot gheender stonden
  Nv troost v in Iesus minnelijck leuen
  En in sijn diepe wonden.